حملات ديال الدعوة للقتل والتعنيف ديال المثليين فأكادير دايرة حالة ف”فيسبوك”، دواعش كثار خرجو من الجحور ديالهم باش ينشرو أفكار دموية وإرهابية على الفيسبوك، كيطالبو من خلالها بمحاصرة المثليين فواحد المكان اللي كيرتادوه فالليل فهذ المدينة، وكيفكرو فأنهم يتحاماو عليهم تماك ويشبعوهم عصا، وواحد فيهم كَاع قال فكومونتير أنه باغي”يقتلهم ويشرب من دمهم”، وهذشي بالعلالي، وعلى عينك آبنعدي. حملات الكراهية والعنف ضد المثليين كثرات كثر من القياس هذ الأيام ولدرجة خطيرة، وهذشي اللي كيستدعي تدخل السلطات لتوقيف هذ المتطرفين اللي مابقاوش كيهددو المثليين بالكلام فقط، لكنهم صبحو يخططو لإيداهم وتعنيفهم وحتى قتلهم إلى سنحات ليهم الفرصة. وكيخططو الدواعش يطيحو بالمثليين بالقوالب كذلك، واحد فيهم اقترح أنهم يدخلو يهضرو معاهم فالبريفي، حتى يحسو بيهم ثاقو فيهم ويفيكسيو معاهم موعد و”يعطيوهم قتلة ديال الكلاب”، حسب تعبيرو. داعشي آخر كيقلب على ناس اللي يعاونوه على المثليين، وطلب فسطاتي ليه باش “ربعة يشميو معاه لداك البلاصة مع 12 دالليل، وكيقول ليهم بللي ضروري يكونو مسلحين”. فالمقابل، شريحة من الكويرز والحقوقيين تداولو على نطاق واسع منشورات هذ الدواعش، باش يحذرو المثليين من ولوج الأماكن اللي مولفين يمشيو ليها فأكادير باش يسهرو، وطلبو منهم باش يردو بالهم فهذ الظرفية. من جهتها، حذرات جمعية أقليات، فالصفحة الرسمية ديالها، مجتمع “الميم عين” فأكادير، وطلبات منهم باش يحضيو راسهم بسبب حملات العنف، وطالبات السلطات المحلية باتخاذ الاجراءات وحماية المواطنين. 
هذشي كيخلع وخاص السلطات تتدخل.. حملات ديال العنف باستخدام السلاح والقتل ضد المثليين فأكادير دايرة حالة ف”فيسبوك”